Kerkgangers val metropolisie aanDie metropolisiebeamptes staan tussen kerkgangers (Foto: Johannesburg Metropolitan Police Department – JMPD, Facebook) Twee beamptes van die Johannesburgse metropolisie (JMPD) is beseer nadat hulle Sondag deur ŉ groep kerkgangers buite ŉ kerk in Soweto aangeval is. Wayne Minnaar, JMPD-woordvoerder, sê altesaam sewe beamptes het omstreeks 13:00 op ’n geraas-klag by ’n kerk in Midway, Soweto, gereageer. “Met die beamptes se aankoms by die kerk is hul patrollievoertuig deur ŉ groep manlike kerkgangers omsingel. Hulle was baie aggressief,” sê Minnaar. “Beamptes het die groep met pepersproei gespuit en versterkings aangevra.” Die beamptes se patrollievoertuig is in die proses beskadig (Foto: Johannesburg Metropolitan Police Department – JMPD, Facebook) Die beamptes was genoop om rubberkoeëls te gebruik om die kerkgangers uiteen te jaag. Twee beamptes is in die proses beseer het. Een van hulle moes na die Milpark-hospitaal gehaas word vir verdere mediese behandeling. Die patrollievoertuig is ook beskadig. Twee kerkgangers is ook beseer, van wie een na die Chris Hani Baragwanath-hospitaal geneem is. “Talle kerkgangers is in hegtenis geneem, onder wie die pastoor van die kerk. Hulle word aangekla van openbare geweld, aanranding en kwaadwillige saakbeskadiging. Hulle word ook aangekla vir die oortreding van die Rampbestuurwet aangesien meer as 2 000 mense die kerkdiens bygewoon het.”